title: Recueil général et complet des fabliaux des 13e et 14e siècles/Des Trois Avugles de Compiengne
text: # Recueil général et complet des fabliaux des 13e et 14e siècles/Des Trois Avugles de Compiengne
  
  ### IV DES TROIS AVUGLES DE COMPIENGNE.
  
  Une matère ci dirai
  
  D’un fablel que vous conterai.
  
  On tient le ménestrel à sage
  
  Qui met en trover son usage
  
  De fère biaus dis et biaus contes
  
  C’on dit devant dus, devant contes.
  
  Fablel sont bon à escouter : Maint duel, maint mal font mesconter
  
  Et maint anui et maint meffet.
  
  Cortebarbe a cest fablel fet ; Si croi bien qu’encor l’en soviegne.
  
  ﻿Il avint jà defors Compiegne
  
  Trois avugle .I. chemin aloient.
  
  Entre eusnis .I. garçon n’avoient
  
  Qui les menast ne conduisist
  
  Ne le chemin lor apresist.
  
  Chascuns avoit son hanepel ; Moult povre estoient lor drapel, Quar vestu furent povrement.
  
  Tout le chemin si fetement
  
  S’en aloient devers Senlis.
  
  Uns clers qui venoit de Paris, Qui bien et mal assez savoit, Escuier et sommier avoit, Et bel palefroi chevauchant, Les avugles vint aprochant, Quar grant embléure venoit.
  
  Si vit que nus ne les menoit ; Si pensse que aucuns n’en voie : Coment alaissent-il la voie ? Puis dist : « El cors me fière goute, Se je ne sai s’il voient goute. » Li avugle venir l’oïrent, Erraument d’une part se tindrent, Si s’escrient : « Fetes-nous bien, Povre somes sor toute rien ; Cil est moult povres qui ne voit, » Li clers esraument se porvoit, Qui les veut aler falordant ; « Vez ici, fet-il, .I. besant
  
  Que je vous done entre vous .III.
  
  — Diex le vous mire et sainte Croix, Fet chascuns, ci n’a pas don lait. » Chascuns cuide ses compains l’ait.
  
  Li clers maintenant s’en départ.
  
  Puis dist qu’il veut veoir lor départ.
  
  Esraument à pié descendi ; Si escouta et entendi
  
  Coment les avugle disoient,
  
  Et cornent entr’eus devisoient.
  
  Li plus mestres des .III. a dit : « Ne nous a or mie escondit
  
  Qui à nous cest besant dona ; En .I. besant moult biau don a.
  
  Savez, fet-il, que nous ferons ? Vers Compiegne retornerons ; Grant tens a ne fumes aaise ; Or est bien droiz que chascuns s’aise.
  
  Compiegne est de toz biens plentive.
  
  — Com ci a parole soutive ! Chascuns des autres li respont ; Cor éussons passé le pont ! » Vers Compiegne sont retorné, Ainsi come il sont atorné ; Moult furent lié, baut et joiant.
  
  Li clers les va adès sivant, Et dist que adès les siurra
  
  De si adonc que il saura
  
  Lor fin. Dedenz la vile entrèrent ; Si oïrent et escoutèrent
  
  C’on crioit parmi le chastel : « Ci a bon vin frès et novel, Ç’a d’Auçoire, ç’a de Soissons, Pain et char, et vin et poissons ; Céens fet bon despendre argent ; Ostel i a à toute gent ; Céens fet moult bon herbregier. » Cele part vont tout sanz dangier, Si s’en entrent en la meson ;
  
  Li borgois ont mis à reson : « Entendez çà à nous, font-il ; Ne nous tenez mie por vil
  
  Se nous somes si povrement ; Estre volons privéement ; Miex vous paierons que plus cointe, Ce li ont dit, et li acointe, Quar nous volons assez avoir. » L’ostes pensse qu’il dient voir ; Si fète gent ont deniers granz.
  
  D’aus aaisier fu moult engranz ; En la haute loge les maine : « Seignor, fet-il, une semaine
  
  Porriez ci estre bien et bel ; En la vile n’a bon morsel
  
  Que vous n’aiez, se vos volez.
  
  — Sire, font-il, or tost alez ; Si nous fètes assez venir.
  
  — Or m’en lessiez dont convenir, » Fet li borgois ; puis si s’en torne.
  
  De .V. mes pleniers lor atorne
  
  Pain, et char, pastéz et chapons.
  
  Et vins, mès que ce fu des bons : Puis si lor fist là sus trametre.
  
  Et fist du charbon el feu metre ; Assis se sont à haute table.
  
  Li vallés au clerc en l’estable
  
  Tret ses chevaus, l’ostel a pris.
  
  Li clers, qui moult ert bien apris
  
  Et bien vestuz et cointement,
  
  Avoec l’oste moult hautement
  
  Sist au mengier la matinée, Et puis au souper la vesprée.
  
  Et li avugle du solier
  
  Furent servi com chevalier ; Chascuns grant paticle menoit, L’uns à l’autre le vin donoit ; « Tien, je t’en doing ; après m’en done ; Cis crut sor une vingne bone. «  Ne cuidiez pas qu’il lor anuit.
  
  Ainsi jusqu’à la mienuit
  
  Furent en solaz sanz dangier.
  
  Li lit sont fet, si vont couchier
  
  Jusqu’au demain qu’il fu bele eure ; Et li clers tout adès demeure, Por ce qu’il veut savoir lor fin.
  
  Et l’ostes fu levéz matin
  
  Et son vallet, puis si contèrent
  
  Combien char et poisson coustèrent : Dist li vallés : « En vérité, Li pains, li vins et li pasté
  
  Ont bien cousté plus de .X. saus ; Tant ont il bien eu entre aus.
  
  Li clers en a .V. sols pour lui.
  
  — De lui ne puis avoir anui ; Va là sus, si me fai paier. » Et li vallés sanz delaier
  
  Vint aus avugles, si lor dist
  
  Que chascuns errant se vestit, Ses sires veut estre paiez.
  
  Font-il : « Or ne vous esmaiez, Quar moult très bien li paierons : Savez, font-il, que nous devons ? — Oïl, dist-il, .X. sols devez.
  
  — Bien le vaut. » Chascuns s’est levez ; Tuit troi sont aval descendu.
  
  Li clers a tout ce entendu.
  
  Qui se chauçoit devant son lit.
  
  Li trois avugle à l’oste ont dit : « Sire, nous avons .I. besant.
  
  Je croi qu’il est molt bien pesant ; Quar nous en rendez le sorplus, Ainçois que du vostre aions plus.
  
  — Volentiers, » li ostes respont.
  
  Fait li uns : « Quar li baille dont
  
  Liquels l’a. Be ! je n’en ai mie.
  
  — Dont l’a Robers Barbe-florie ? — Non ai, mès vous l’avez, bien sai.
  
  — Par le cuer bieu, mie n’en ai.
  
  — Liquels l’a dont ? — Tu l’as. — Mès tu.
  
  — Fètes, ou vous serez batu, Dist li ostes, seignortruant.
  
  Et mis en longaingne puant
  
  Ainçois que vous partez de ci. » Il li crient : « Por Dieu merci.
  
  Sire, moult bien vous paierons. » Dont recommence lor tençons : « Robers, fet l’uns, quar li donez
  
  Le besant ; devant nous menez : Vous le reçustes premerains.
  
  — Mès vous, qui venez daarains, Li bailliez, quar je n’en ai point.
  
  — Or sui je bien venuz à point, Fet li ostes, quant on me truffe. » L’un va donner une grant buffe, Puis faitaporter .II. lingnas.
  
  Li clers, qui fu à biaus harnas, Qui le conte forment amoit, De ris en aise se pasmoit.
  
  Quant il vit le ledengement, À l’oste vint isnelement, Se li demande qu’il avoit, Quel chose ces gens demandoit.
  
  Fet l’ostes : « Du mien ont éu
  
  .X. sols, c’ont mengié et béu.
  
  Si ne m’en font fors escharnir ; Mès de ce les vueil bien garnir : Chascuns aura de son cors honte.
  
  — Ainçois le metez sor mon conte, Fet li clers : .XV. sols vous doi ; Mal fet povre gent fère anoi. » L’oste respont : « Moult volentiers ; Vaillanz clers estes et entiers. » Li avugle s’en vont tout cuite. ﻿Or oiez com fète refuite
  
  Li clers porpenssa maintenant : On aloit la messe sonant ; À l’oste vint, si l’arésone.
  
  « Ostes, fet-il, vostre persone
  
  Du moustier dont ne connissiez ?
  
  Ces .XV. sols bien li croiriez, Se por moi les vos voloit rendre ? — De ce ne sui mie à aprendre, Fet li borgois ; par saint Silvestre, Que je croiroie nostre prestre, S’il voloit, plus de .XXX. livres.
  
  — Dont dites j’en soie delivres
  
  Esraument com je reviendrai ; Au moustier paier vous ferai. » L’ostes le comande esraument, Et li clers ainsi fètement
  
  Dist son garçon qu’il atornast
  
  Son palefroi, et qu’il troussast.
  
  Que tout soit prest quant il reviegne ; À l’oste a dit que il s’en viegne.
  
  Ambedui el moustier en vont, Dedenz le chancel entré sont ; Li clers qui les .XV. sols doit
  
  A pris son oste par le doit, Si l’a fet delèz lui assir.
  
  Puis dist : « Je n’ai mie loisir
  
  De demorer dusqu’après messe ; Avoir vos ferai vo promesse ; Je l’irai dire qu’il vous pait
  
  .XV. sols trestout entresait
  
  Tantost que il aura chanté.
  
  — Fetes-en vostre volenté, » Fet li borgois, qui bien le croit.
  
  Li prestres revestuz estoit.
  
  Qui maintenant devoit chanter.
  
  Li clers vint devant lui ester, Qui bien sot dire sa reson ; Bien sanbloit estre gentiz bon ; N’avoit pas la chière reborse.
  
  .XII. deniers tret de sa borse, Le prestre les met en la main : « Sire, fet-il, por saint Germain, Entendez çà .I. poi à mi.
  
  Tuit li clerc doivent estre ami, Por ce vieng-je près de l’autel.
  
  Je giut anuit à un ostel
  
  Chiés à .I. borgois qui moult vaut : Li douz Jhesu-Criz le consaut, Quar preudom est et sanz boisdie ; Mès une cruel maladie
  
  Li prist ersoir dedenz sa teste, Entruès que nous demeniens feste, Si qu’il fu trestoz marvoiez.
  
  Dieu merci, or est ravoiez, Mes encore li deut li chiéz ; Si vous pri que vous li lisiez, Après chanter, une evangille
  
  Desus son chief. — Et par saint Gille, Fet li prestres, je li lirai. » Au borgois dist : « Je le ferai
  
  Tantost com j’aurai messe dite, Dont en claime-je le clers cuite. » Fet li borgois : « Miex ne demant.
  
  — Sire prestre, à Dieu vous cornant, Fet li clers. — Adieu, biaus douz mestre, »
  
  Li prestres à l’autel va estre, Hautement grant messe comence ; Par .I. jor fu de diemenche, Au moustier vindrent moult de genz.
  
  Li clers, qui fu et biaus et genz, Vint à son oste congié prendre ; Et li borgois, sanz plus atendre, Dusqu’à son ostel le convoie.
  
  Li clers monte, si va sa voie, Et li borgois tantost après
  
  Vint au moustier : moult fu engrès
  
  De ses .XV. sols recevoir : Avoir les cuide tout por voir.
  
  Enz el chancel tant atendi
  
  Que li prestres se devesti.
  
  Et que la messe fu chantée.
  
  Et li prestres, sanz demorée, A pris le livre et puis Festoie, Si a huchié : « Sire Nichole, Venez avant, agenoilliez. » De ces paroles n’est pas liéz
  
  Li borgois, ainz li respondi : « Je ne ving mie por ceci, Mès mes .XV. sols me paiez.
  
  — Voirement est-il marvoiez, Dist li prestres ; nomini Dame, Aidiez à cest preudome à l’ame ; Je sai de voir qu’il est dervez.
  
  — Oez, dist li borgois, oez
  
  Com cis prestres or m’escharnist ;
  
  Por poi que mes cuers du sens n’ist, Quant son livre m’a ci tramis.
  
  — Je vous dirai, biaus douz amis, Fet li prestres, coment qu’il praingne, Tout adès de Dieu vous souviegne, Si ne poez avoir meschief. » Le livre li mist sor le chief, L’Evangille li voloit dire.
  
  Et li borgois commence à dire : « J’ai en meson besoingne à fère ; Je n’ai cure de tel afère.
  
  Mais paiez-moi tost ma monnoie. » Au prestre durement anoie : Toz ses paroschiens apele, Chascuns entor lui s’atropele.
  
  Puis dist : « Cest home me tenez ; Bien sai de voir qu’il est dervez.
  
  — Non sui, fet-il, par saint Cornille, Ne, par la foi que doi ma fille, Mes .XV. sols me paierez, Jà ainsi ne me gaberez. — Prenez-le tost, » le prestre a dit.
  
  Li paroschiens sanz contredit
  
  Le vont tantost moult fort prenant ; Les mains li vont trestuit tenant ; Chascuns moult bel le reconforte, Et li prestres le livre aporte, Si li a mis deseur son chief ; L’Evangille de chief en chief
  
  Li lut, l’estole entor le col,
  
  Mès à tort le tenoit por fol ; Puis l’esproha d’ève benoite.
  
  Et li borgois forment covoite
  
  Qu’à son ostel fust revenuz.
  
  Lessiez fu, ne fu plus tenuz ; Li prestres de sa main le saine, Puis dist : « Avez esté en paine. » Et li borgois s’est toz cois teus ; Corouciéz est et moult honteus
  
  De ce qu’il fu si atrapez ; Liéz fu quant il fu eschapez ; À son ostel en vint tout droit.
  
  Cortebarbe dist oreudroit
  
  C’on fet à tort maint home honte.
  
  À tant definerai mon conte.
  
  